Hvis du vil have glæde af din gasgrill i lang tid, er det vigtigt, at du husker en grundig rengøring. Når du rengør gasgrillen efter hver brug, er det både let og enkelt at håndtere. Når du er færdig med at grille, kan du starte med at lade grillen være tændt yderligere et par minutter. På den måde forbrændes overskydende madrester og bakterier. Herefter slukker du grillen. Lad grillen køle af, inden du børster den ren med en grillbørste. Du skal naturligvis også tømme opsamlingsbakken i gasgrillen, hvis den har sådan en. Hvis du vil undgå, at ristene ruster, kan du til sidst smøre dem ind i madolie. Vær opmærksom på altid at bruge en smagsneutral olie.